<classify> MJUMBE wa zamani wa Halmashauri Kuu ya CCM NEC, John Nchimbi amesema wanaoitabiria CCM kufa, wanakosea kwa kuwa ina misingi imara na haiwezi kutetereka.Mzee Nchimbi ambaye amewahi kuwa Mjumbe wa Halmashauri Kuu ya CCM NEC kwa vipindi viwili kupitia kundi la majeshi na baadaye katibu wa CCM wa mkoa, alikoma kushiriki masuala ya kisiasa mfumo wa vyama vingi ulipoanzishwa.Amesema kwenye mahojiano maalumu, kuwa, wanaotabiria CCM kufa watasubiri sana, kwani chama hicho kipo imara kutokana na mfumo uliowekwa tangu enzi za Mwalimu Julius Nyerere.Nchimbi, ambaye ni baba mzazi wa Balozi wa Tanzania nchini Brazil, Emmanuel Nchimbi amesema, wimbo wa CCM kufa au kupoteza mwelekeo umekuwa ukiimbwa miaka mingi na hakuna jipya.Mzee Nchimbi, ni askari mstaafu wa Jeshi la Polisi na hadi wakati anastaafu alikuwa Kamishna Msaidizi wa Polisi ACP na Kamanda wa Polisi Mkoa wa Mtwara.Chama chochote chenye wanachama hata Tadea ambacho kina wanachama 15 hakiwezi kufa kwa sababu tayari kina wanachama wake ambao hawatapenda kuona kinakufa, amesema.Hata hivyo, Mzee Nchimbi aliwakumbusha viongozi wa chama hicho kutumia vikao halali kuwasilisha hoja zao badala ya kuongea nje ya vikao halali vya chama kwani kitendo hicho kinaleta tafsiri mbaya kuwa ndani ya chama kuna mgogoro.Kumekuwa na baadhi ya viongozi ukiwasikiliza wana hoja nzuri sana, lakini sasa badala ya kuzungumzia barabarani waziwasilishe kwenye vikao halali vya chama ili utekelezaji ufanyike.Na kama mtu anaona kuna kasoro sehemu basi akosoe kwenye vikao halali hii itaondoa minongono kuwa ndani ya chama kuna mgogoro,alisema.  <topic>: kitaifa 